Id-diskors tal-President fih ħafna x'tixtarr u x'tanalizza. Il-kontenut tad-diskors mess diversi aspetti tal-ħajja Maltija u t-triq li qabdet din is-soċjetà. Ilkoll nafu li l-President Marie Louise Coleiro Preca qatt ma żammet lura milli tgħid dak li tħoss u li temmen fih, kemm bħala Membru Parlamentari kif ukoll bħala Kap ta' Stat. Ilkoll nafu li l-President għandha għal qalbha lill-batut u liż-żgħir, allura ma jistax jonqos li d-diskors jiffoka fuq dan. Dan huwa l-każ għal kważi kull intervent pubbliku ieħor li jkollha u li kont preżenti għalih. President li xxandar il-bżonn ta' aktar għaqda u rispett bejnietna bħala poplu, bħala aħwa. Dan il-messaġġ tapplikah ukoll fuq materji delikati fejn tidħol il-ħajja tal-immigranti illegali, u l-integrazzjoni ta' kulturi differenti. Proprju huwa hawn fejn mhux kulħadd jaqbel magħha, forsi l-ħsieb tagħha huwa wisq idealista, iżda min jista' jkun kontra l-għaqda u r-rispett lejn l-umanità? Madanakollu, dawn l-aspetti ta' għaqda jridu jkunu rispettati miż-żewġ naħat, kemm il-Malti kif ukoll il-barrani. Ħadd mhuwa tapit ta' ħadd, iżda rridu noqgħodu attenti li ma naqgħux fin-nasba tar-razziżmu. Persważ li dawk kollha li jressqu argumenti ġenwini rigward il-kwistjoni tal-immigrazzjoni illegali, jagħmlu hekk għax għandhom opinjoni soda dwar x'jaħsbu li jkun l-aħjar għaċ-ċittadini u l-pajjiż. Dan huwa punt delikat ħafna u wieħed ma jistax jistrieħ biss fuq dikjarazzjonijiet jew diskorsi ta' ftit minuti. Il-kwistjoni hija ferm iktar kumplessa u allura għandna nħallu spazju għal diskussjoni miftuħa u informattiva fuq materja t'importanza nazzjonali. Iżda dan il-messaġġ ta' għaqda u rispett huwa wkoll immirat bejnietna l-Maltin. Proprju fuq hekk il-President ħarġet messaġġ b'saħħtu fuq il-kontenut ta' kitba li qed nassistu għaliha f'uħud mill-blogs. Kontenut li diversi drabi sar jaqbeż kull limitu ta' diċenza, moralità u privatezza bl-iskuża tal-libertà tal-espressjoni! Inżid li dan japplika ukoll għal diskors vulgari u tgħajjir personali, li ma jagħmilx ġieħ lil min jiktbu. Il-maturità trid tkun espressa f'kull livell tal-ħajja, u rridu nifhmu li llum, permezz tal-internet, l-informazzjoni hija aċċessibbli għal kulħadd, mill-kbir saż-żgħir. Ma setax jonqos li l-President tlissen kelma dwar l-ugwaljanza. Matul dawn l-aħħar tliet snin pajjiżna ra qabża pożittiva favur iktar ugwaljanza fis-soċjetà bl-introduzzjoni ta' diversi drittijiet ċivili u miżuri soċjali. Għal uħud din hija xi ħaġa ġdida u revoluzzjonarja però wieħed irid jagħraf li pajjiżna ma jistax jibqa' bil-mentalità tal-Medjuevu. Id-dinja qed tinbidel, is-soċjetà qed tevolvi u l-Gvern u l-poplu ma jistax jibqa' ċass. Madanakollu hemm sfidi oħra quddiemna, fosthom li jonqos id-distakk fil-pagi bejn in-nisa u l-irġiel fejn il-Gvern u l-imprendituri jridu jaħdmu iktar sabiex dan id-distakk jingħeleb. Ma żammitx lura milli ssemmi setturi li mhumiex iħallu l-frott mixtieq, bħall-edukazzjoni, ir-riċiklar u l-ambjent, id-drittijiet tat-tfal, it-traffikar uman u l-importanza ta' xogħol diċenti. Temi li kollha jolqtu l-ħajja tagħna ċ-ċittadini, u tal-ġenerazzjonijiet futuri. Punt li kont inżid huwa rigward il-kapitaliżmu u kummerċjaliżmu sfrenat li s-soċjetà tagħna qed taqa' għalih. Illum, permezz tal-mezzi komda ta' komunikazzjoni il-bniedem huwa dejjem espost għall-propoganda sfaċċata tal-entitajiet li interessati biss mill-profitti li jaqilgħu u mhux mil-livell t'impjieg li joffru. Il-poplu spiċċa pupazz ta' dawn l-entitajiet kbar li saħansitra nazzarda ngħid li qed iżommu ostaġġ lill-gvernijiet minħabba s-saħħa industrijali u ekonomika li qed igawdu. Huwa importanti li l-valuri tagħna, li rawwimna matul is-snin ma nitilfuhomx għall-kumdità ta' ftit mumenti. Nistgħu ma naqblux fuq kollox ma' dak li tgħid il-President, iżda żgur għandna kap ta' stat li lesta twassal il-messaġġ politiku/ta' riflessjoni favur il-vulnerabbli u t-tisħiħ tal-valuri tas-soċjetà. Iżda fuq kollox messaġġ favur l-għaqda ta' dan il-poplu.